Umat Islam mundur terlalu bergantung pihak lain - Dr. M
Utusan Malaysia – 24/3/2006
KUALA LUMPUR - Sikap terlalu bergantung kepada pihak lain termasuk untuk mengurus kekayaan hasil bumi sendiri menjadi punca umat Islam ketinggalan dalam semua as-pek kehidupan, kata Tun Dr. Mahathir Mohamad.
Bekas Perdana Menteri yang juga Pengerusi Suruhanjaya Wawasan 1440 Hijrah Bank Pembangunan Islam (IDB) itu berkata, tidak mengejutkan apabila Islam dikaitkan dengan kemunduran memandangkan hampir semua keperluan termasuk pertahanan dan keselamatan diperoleh daripada orang lain.
``Umat Islam kini berjumlah 1.5 bilion orang dan ia merupakan satu kumpulan masyarakat pengguna yang besar. Namun kita tidak mampu mengeluarkan apa-apa untuk diri sendiri mahupun mengurus kekayaan sendiri. 
``Kita mengupah orang lain untuk melakukan semuanya untuk kita. Ini secara tidak langsung menunjukkan kita tidak yakin dengan keupayaan dan kelayakan umat Islam,'' katanya.
Beliau berkata demikian semasa berucap pada majlis pelancaran Laporan Wawasan 1440 Hijrah IDB oleh Perdana Menteri, Datuk Seri Abdullah Ahmad Badawi di sini hari ini.
Dalam ucapannya, Dr. Mahathir turut mengenal pasti enam cabaran yang dihadapi oleh umat Islam sekarang, antaranya mencapai pembangunan insan secara sihat, mengukuh dan menstabilkan pertumbuhan ekonomi, menggalakkan tadbir urus yang baik, menstabilkan keamanan serta meningkatkan lagi imej Islam dan dunia Islam.
``Melihat kepada cabaran itu, suruhanjaya mencadangkan IDB dipacu mengikut misi pembangunannya untuk membantu masyarakat Islam bukan sahaja dari segi materialistik tetapi juga dalam semua aspek,'' katanya.
Selain itu, jelasnya lagi, dalam perkembangan ekonomi dan pasaran dunia sekarang, tugas dan hala tuju IDB perlu dikaji semula agar ia dapat memenuhi keperluan umat Islam dan masyarakat lain.
Dr. Mahathir berharap, tidak ada pihak yang menimbulkan polemik sehingga menggugat usaha mencapai matlamat Wawasan 1440 Hijrah IDB.
Source: Utusan Online | www.utusan.com.my